บิ๊กตู่ ให้กำลังใจ น้องเมย์ หลังตกรอบขนไก่ชิงแชมป์เอเชีย
เมย์ รัชนก อินทนนท์ นักตบลูกขนไก่สาวไทย มือ 1 ของโลก ในฐานะแชมป์เก่า พลาดท่าพ่ายซายากะ ซาโตะ มือ 14 ของโลกจากญี่ปุ่น 1-2 เกม จอดป้ายแค่รอบ 2 (16 คน) ศึกแบดมินตัน ชิงแชมป์เอเชีย 2016 ที่ประเทศจีน ทำให้การรักษาตำแหน่งมือ 1 โลก สะเทือนทันที ขณะที่ พล.อ.ประยุทธ์ จันทร์โอชา นายกรัฐมนตรี ให้กำลังใจรัชนก แม้จะปราชัยขอให้มุ่งมั่นต่อไป โดยเฉพาะโอลิมปิกเกมส์ 2016,การแข่งขันแบดมินตัน รายการ ชิงแชมป์เอเชีย 2016 ที่เมืองหวู่ฮั่น ประเทศจีน เมื่อวันที่ 28 เม.ย.ที่ผ่านมา ไฮไลต์สำคัญ หญิงเดี่ยว รอบ 2 (16 คน) เมย์ รัชนก อินทนนท์ นักตบลูกขนไก่สาวไทย มืออันดับ 1 ของโลก มือวางอันดับ 4 ของรายการ ในฐานะแชมป์เก่า พลาดท่าพ่ายให้กับ ซายากะ ซาโตะ มืออันดับ 14 ของโลกจากญี่ปุ่น ไป 1-2 เกม 21-17, 16-21, 17-21 จอดป้ายแค่รอบนี้ และจากการปราชัยในครั้งนี้ ทำให้การรักษาตำแหน่งมืออันดับ 1 ของโลก สะเทือนทันที เนื่องจาก รัชนกจะมีคะแนนสะสมลดลง และสาวไทยมีกำหนดเดินทางกลับวันที่ 29 เม.ย. ด้วยสายการบิน แอร์เอเชีย เที่ยวบิน เอฟดี 571 ถึงสนามบินดอนเมือง เวลา 14.50 น. โดยเมย์จะไปลุยศึกชิงแชมป์โลก ประเภท ทีมหญิง อูเบอร์คัพ ระหว่างวันที่ 15-22 พ.ค.นี้ ที่เมืองคุนชาน ประเทศจีน เป็นรายการต่อไป,หลังการแข่งขัน เมย์ รัชนกกล่าวว่า สภาพร่างกายค่อนข้างล้า อันเป็นผลมาจากการแข่ง 3 รายการติดต่อกัน แถมช่วงหลังพักผ่อนไม่เพียงพอ ส่วนเกมในรอบนี้ถือว่าไม่เป็นรอง แต่เมื่อต้องมาเจอเกมยาวๆ ฝีมือพอสู้ได้แต่เมื่อสภาพร่างกายเป็นรองจึงพลาด ถ้าร่างกายดีกว่านี้คงไม่พลาดน่าจะคุมเกมได้ จากนี้ไปคงต้องกลับไปพักผ่อนและซ้อมให้เต็มที่เพื่อเป้าหมายหลักในกีฬาโอลิมปิกเกมส์,โค้ชบอกว่าพักไม่พอ ซึ่งเป็นผลมาจากการออกงานต่างๆ ซึ่งก็ล้วนเป็นงานที่จำเป็น นอกจากนี้ยังซ้อมน้อยลง จากเดิมที่ซ้อมวันละ 3 รอบ เหลือ 2 รอบเท่านั้น รัชนกกล่าว,ขณะที่ พล.ต.สรรเสริญ แก้วกำเนิด โฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) ฝากให้กำลังใจ เมย์ รัชนก อินทนนท์ และนักกีฬาแบดมินตันร่วมทีมคนอื่นๆ หลังแพ้คู่แข่งในการแข่งขันแบดมินตันชิงแชมป์เอเชียที่ประเทศจีน นายกฯ ขอให้นักกีฬาทุกคนโดยเฉพาะน้องเมย์ ให้มุ่งมั่นต่อไป เพราะการแพ้หรือชนะเป็นสิ่งที่เกิดขึ้นได้เสมอ การรักษาแชมป์เป็นสิ่งที่ยากสำหรับผู้ชนะ จึงอยากให้มีกำลังแรงใจ ไม่ท้อถอยต่ออุปสรรคที่ผ่านเข้ามา พร้อมให้ระลึกเสมอว่า คู่แข่งจากทุกประเทศคือเพื่อนของเรา วันนี้ทุกคนได้ทำหน้าที่ของตัวเองอย่างเต็มที่ และขอให้มองไปข้างหน้า หมั่นฝึกซ้อม สร้างความพร้อมทั้งร่างกายและจิตใจ เนื่องจากนักกีฬาทุกคนเป็นความหวังของคนไทยในการสู้ศึกทุกนัด โดยเฉพาะกีฬาโอลิมปิก ที่กำลังจะมาถึงในเร็ววันนี้,ทั้งนี้ สำหรับนักแบดมินตันไทย ที่ได้ไปโอลิมปิกเกมส์ 2016 แน่นอนแล้ว มี หญิงเดี่ยว รัชนก อินทนนท์, ชายเดี่ยว บุญศักดิ์ พลสนะ, หญิงคู่ ทรัพย์สิรี แต้รัตนชัย กับ พุธิตา สุภจิรกุล, คู่ผสม บดินทร์ อิสสระ กับ สาวิตรี อมิตรพ่าย ขณะที่ พรทิพย์ ยังต้องลุ้นประเภทหญิงเดี่ยว ให้ เคิร์สตี กิลมัวร์ จากสกอตแลนด์ ไม่ได้แชมป์ยุโรป ซึ่งกำลังแข่งขันอยู่ในสัปดาห์นี้ ส่วน ชายคู่ บดินทร์ อิสสระ กับ นิพิฐพนธ์ พวงพั่วเพชร และ เดชาพล พัววรานุเคราะห์ กับ กิตตินุพงษ์ เกตุเรน ยังต้องรอประกาศอันดับโลกสัปดาห์หน้า
 พล.อ.ประยุทธ์ จันทร์โอชา นายกรัฐมนตรี ให้กำลังใจ เมย์ รัชนก อินทนนท์ นักตบลูกขนไก่สาวไทย มือ 1 ของโลก ที่พ่ายซายากะ ซาโตะ มือ 14 ของโลกจากญี่ปุ่น 1-2 เกม จอดป้ายรอบ 2 ศึกแบดมินตันชิงแชมป์เอเชีย ขอให้มุ่งมั่นต่อไป โดยเฉพาะโอลิมปิกเกมส์ 2016
รัชนก อินทนนท์,น้องเมย์,ประยุทธ์ จันทร์โอชา,ข่าวกีฬา,ข่าว,ไทยรัฐออนไลน์